Kedves Bori!

Van még egy ötletem, ami segíthet a csoportos túlevés kapcsán.

Gondolkozz el azon, hogyha lefekszel este az ágyadba és végiggondolod, hogy miért vagy hálás aznap, milyen jó dolgok történtek veled, akkor mi fog eszedbe jutni? Az, hogy milyen jót játszottál a kutyáddal, vagy milyen jót beszélgettél valakivel, egy kellemes úszás és szauna, a párod mosolya, stb. vagy az, hogy milyen finom volt amit ettél. Persze, finom volt, és az is egy élvezeti forrás, de az az ami igazán örömöt nyújt vagy vannak maradandóbb élmények is?

Ehhez persze el kell kezdeni odafigyelni az élet apró örömeire és kicsit lelassítani és direkt igazán élvezni őket. Ami még jobb, hogyha amikor jól érzed magad, ezt az érzést kötöd valamihez, ami segítségével később elő tudod hívni ezt az érzést. 

Pl. mikor látsz egy gyönyörű napfelkeltét vagy naplementét, vagy egy győnyőrű virágot amit megszagolsz, vagy jóízűen nevetsz valakivel, vagy belenézel a párod szemébe és azt látod, hogy szeret, vagy amikor reggel jól áll rajtad a ruha és csinosnak érzed magad, vagy mikor valakit megmasszíroztál és látod milyen jól érzi magát utána, vagy bármi más olyan történik amitől jól érzed magad, ilyenkor kicsit csípd meg a bal fülcimpádat vagy kopogtatsd meg néhányszor a szegycsontodat, vagy bármi más mozdulat jó amit nem csinálnál amúgy csak úgy véletlenül.

Így kialakítasz egy idegpályát eközött a mozdulat és a pozitív élmények, igazi örömök, élvezetek között. Aztán mikor már eleget ettél és tudod, hogy már nincs szükséged több ételre, ezzel a mozdulattal tudod magad emlékeztetni azokra az igazi örömökre és azt érezni inkább, minthogy az evésben keresnél további élvezetet. 

Sokszor azonban nem jut eszünkbe megcsinálni ezt a mozdulatot amikor jól érezzük magunkat ezért úgy is létrehozhatod ezt az új idegpályát, hogy elképzeled amikor jól érezted magad és akkor alkalmazod a mozdulatot.

Pl. behunyod a szemed és visszaemlékszel arra az időre amikor jól érezted magad a bőrödben, tetszettél magadnak. Emlékezz egy specifikus időpontra. 

Menj vissza az időben gondolatban. Menj vissza abba a specifikus időpontba és repülj bele a testedbe. Lásd amit akkor láttál, halld amit hallottál és érezd, ahogy akkor érezted magad, csinosnak, könnyednek, vonzónak. 

Mikor már jó erősen érzed ezt az érzést csípd meg a bal fülcimpád (vagy tedd a választott mozdulatot) mielőtt az érzés kezdene eltűnni.

Gyakorlod ezt gyakran, hogy minél erősebb legyen az idegpálya. Köthetsz még más pozitív érzéseket, vagy emlékeket is ehhez a mozdulathoz. 

Aztán amikor szükséged van arra, hogy emlékezz ezekre az igazi örömökre az evés pár percig tartó, múló öröme helyett, csípd meg a bal fülcimpádat, hogy előhívd ezeket a pozitív érzéseket. 

Amikor társaságban eszel, koncentrálj ezekre az igazi örömökre, és rögzítsd őket és emlékeztesd magad, hogy ezért szeretsz társaságban enni, mert a beszélgetésre, a társaságra, kapcsolódásra, szeretetre vágysz, nem az ételre, úgyhogy ezekre a dolgokra koncentrálj és élvezd és rögzítsd őket :-)

Szép hétvégét!
Ölelés,
Rita

